31 Yehova wangulutirizga kulongoro ndi Mozesi ndipu wangukamba kuti:2 “Awona, ndasankha Bezaleli+ mwana munthulumi waku Uri, mwana munthulumi waku Huru, wa fuku laku Yuda.+3 Ndimupaskengi* mzimu wangu, kuti waje ndi zeru, wavwisengi vinthu, waziŵengi vinthu, waje ndi lusu lakupanga vinthu vakupambanapambana,4 waziŵengi mo vinthu vitenere kupangikiya, wapangengi vinthu vagolidi, vasiliva ndi vamkuŵa,5 waje ndi lusu lakudumuwa mya ndi kuyiŵika mumalu mwaki+ ndipuso wapangengi vinthu vakupambanapambana kutuliya ku vimiti.+6 Kweniso ndasankha Oholiyabu+ mwana munthulumi waku Ahisamaki wa fuku laku Dani kuti wawovyi Bezaleli. Ndiŵikengi zeru mumitima ya ŵanthu wosi wo ŵe ndi lusu* kuti apangi vinthu vosi vo ndakulamula. Vinthu vo atenere kupanga ndi ivi:+7 chihema chakukumanaku,+ bokosi la Ukaboni+ ndi chibenekeleru chaki,+ vipangizu vosi va muchihema,8 thebulu+ ndi viyaŵi vaki, chakuŵikapu nyali chagolidi chayiyu ndi viyaŵi vaki vosi,+ guŵa la sembi za vakununkhira,+9 guŵa la sembi zakupiriza+ ndi viyaŵi vaki vosi, beseni ndi chakuŵikapu chaki,+10 vakuvwala vakulukika umampha, vakuvwala vakupaturika vaku Aroni wasembi, vakuvwala va ŵana ŵaki anthulumi vakuti avwalengi achiteŵete nge asembi,+11 mafuta ngakuŵikiya munthu pa udindu ndipuso vakununkhira va mumalu ngakupaturika.+ Yiwu achiti vosi vo ndakulamula.”12 Yehova wangukambiya so Mozesi kuti:13 “Ulongoro ndi Ayisirayeli ndipu uŵakambiyi kuti, ‘Muwonesesi kuti musunga masabata ngangu,+ pakuti ntchisimikizu pakati paku ini ndi yimwi mu migonezi yinu, kuti muziŵi kuti ini Yehova, nditikutowesani.14 Musungengi zuŵa la Sabata, pakuti ndakupaturika kwaku yimwi.+ Weyosi yo waliyuyuwengi watenere kubayika. Munthu weyosi yo wagwirengi ntchitu pa zuŵa ili, watenere kubayika kuti waleki kuja pakati pa ŵanthu a mtundu waki.+15 Mungagwira ntchitu kwa mazuŵa 6, kweni zuŵa la 7 ndi sabata ndipu mupumuwengi.+ Ili ndi zuŵa lakupaturika kwaku Yehova. Weyosi yo wagwirengi ntchitu pa zuŵa la Sabata watenere kubayika.16 Ayisirayeli atenere kusunga Sabata; atenere kusunga Sabata mu migonezi yawu yosi. Lenili ndi phanganu lamuyaya.17 Ntchisimikizu chambula kumala pakati paku ini ndi Ayisirayeli,+ pakuti mu mazuŵa 6, Yehova wangupanga kuchanya ndi charu chapasi ndipu pa zuŵa la 7 wangupumuwa.’”+18 Sonu Chiuta wati wamaliza ŵaka kulongoro ndi Mozesi pa Phiri la Sinayi, wangumupaska mya yiŵi ya Ukaboni,+ pamya yo pangulembeka mazu ndi chikumbu chaku Chiuta.+
tum_Latn